Nariadenie Rady (ES) č. 1038/2001
z 22. mája 2001,
ktorým sa mení a dopĺňa nariadenie (ES) č. 1251/1999 zakladajúce systém podpory pre producentov určitých poľnohospodárskych plodín
RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä na jej články 36 a 37,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
keďže:
(1) Nariadenie (ES) č. 1251/1999 [4] stanovuje, že producenti musia vyňať z obrábania vopred určený percentuálny podiel svojej pôdy, aby sa kvalifikovala na platby na plochu a že plochy vyňaté z obrábania sa môžu použiť aj na nepotravinové účely.
(2) Nariadenie Rady (EHS) č. 2092/91 z 24. júna 1991 o organickej výrobe poľnohospodárskych výrobkov a údajoch, ktoré na ne odkazujú, o poľnohospodárskych výrobkoch a potravinách [5] ustanovuje špeciálne pravidlá na rozvoj organického farmárstva a najmä na obmedzené použitie umelých hnojív.
(3) Pestovanie kŕmnych strukovín je agronomický postup, ktorý zachováva úrodnosť pôdy prirodzeným spôsobom; rozšírenie takých plodín je preto dôležité pre rozvoj organickej výroby poľnohospodárskych produktov.
(4) Na podporu rozvoja metód organickej výroby by sa preto malo povoliť používanie pôdy vyňatej z obrábania podľa schémy podpory na poľnohospodárske plodiny, aby sa pestovali kŕmne strukoviny na poľnohospodárskych farmách podieľajúcich sa na celkovej produkcii v schéme ustanovenej v nariadení (EHS) č. 2029/91,
PRIJALA TOTO NARIADENIE:
Článok 1
Nariadenie (ES) č. 1251/1991 sa týmto mení a dopĺňa takto:
1. prvý pododsek článku 6 (3) sa nahrádza takto:
"3. Pôda vyňatá z obrábania sa môže použiť na:
- produkciu surovín v rámci spoločenstva na výrobu produktov nie priamo určených na spotrebu pre ľudí alebo zvieratá za predpokladu, že sa uplatnia účinné kontroly;
- pestovanie strukovín na poľnohospodárskych farmách, obhospodarovaných pre celistvosť svojej produkcie, v súlade so záväzkami stanovenými v nariadení (EHS) č. 2092/91."
2. deviata odrážka prvého odseku článku 9 sa nahrádza takto:
"- takých, ktoré súvisia s vyňatím pôdy z obrábania a najmä takých, ktoré súvisia s článkom 6 (3); tieto podmienky definujú kŕmne strukoviny, ktoré sa môžu pestovať na pôde vyňatej z obrábania a vzhľadom na prvú odrážku prvého pododseku uvedeného odseku môžu zahŕňať pestovanie plodín bez náhrady;."
Článok 2
Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev.
Platí od hospodárskeho roku 2001/02.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 22. mája 2001